text:
Vandselskaberne fik medhold i Højesteret - Hulgaard Advokater
Vandselskaberne fik medhold i Højesteret
07.02.2019 | Energisektoren, Retssikkerhed, Skatter og afgifter
07.02.19 | Energisektoren, Retssikkerhed, Skatter og afgifter | 0 Kommentarer
I sine 2 domme om vandselskaber i Hjørring og Hvidovre af 16. januar 2018 tiltrådte Østre Landsret SKATs krav om skat hos vandselskaberne, begrundet i SKATS værdiansættelse af selskabernes afskrivningsberettigede aktiver. Disse domme er omtalt på denne hjemmeside i et indlæg af 19. januar 2018. Højesteret har ved domme fra november 2018 ændret disse afgørelser.
Sagerne drejede sig om værdiansættelse af vandselskabernes ledningsnet og produktionsanlæg ved skattepligtens indtrædelse i forbindelse med de kommunale vandselskabers omdannelse til aktieselskaber. Overdragelsen var omfattet af ligningslovens § 2 om anvendelse af priser svarende til, hvad der ville være opnået, hvis transaktionen var afsluttet mellem uafhængige parter.
Der var flere værdiansættelsesmetoder at vurdere efter. Vandselskaberne havde efter vejledning fra Forsyningssekretariatet i sin åbningsbalance værdiansat driftsaktiverne efter gennemsnittet af den nedskrevne genanskaffelsesværdi og den nedskrevne anskaffelsesværdi, den såkaldte POLKA-værdi. SKAT derimod værdiansatte aktiverne på grundlag af DCF-modellen (”discounted cash flow”), dog i tillempet form under hensyn til, at vandselskaberne fortsat skal drives efter ”hvile-i sig selv”-princippet.
Der var under sagernes behandling udmeldt syn- og skøn. Skønsmanden havde generelt udtalt, at der især som følge af ”hvile-i-sig-selv”-princippet ikke er et marked for handel med vandforsyningsselskaber eller sådanne virksomheders aktiver, og at der ikke sker transaktioner mellem uafhængige parter, der gør det muligt at konstatere, hvad disse selskaber og deres aktiver sælges for i almindelig fri handel. Skønsmanden afviste DCF-modellen som egnet til at fastsætte handelsværdien, fordi der i vandsektoren ikke skabes et frit ”cash flow”.
Højesteret tilsluttede sig skønsmandens bemærkninger. Det afgørende for værdiansættelsen må være, ”hvilken værdi aktiverne må skønnes at have haft for vandselskabet”. Herefter tilsluttede Højesteret sig, at POLKA-værdierne må antages at være et rimeligt udtryk for, hvorledes ledningsnettets og produktionsanlæggets værdi efter ligningslovens § 2 bør fastsættes.
Da Højesteret ikke havde fornødent grundlag for at fastslå, hvad POLKA-værdien ville udgøre ved overdragelserne i de 2 konkrete sager, blev sagerne hjemvist til SKAT med henblik på fastsættelsen af disse værdier.
Dommene i Højesteret blev afsagt af 7 enige dommere.
Dommene er en reminder – både til lovgivningsmagten og til Skatteministeriet.
I relation til værdiansættelsesspørgsmål i skattelove er lovgiverne normalt alt for til-bageholdende med at indsætte regler herom. Værdiansættelsen overlades uden nærmere stillingtagen til ”det skattemæssige skøn”, hvilket i praksis giver SKAT adgang til både at fastsætte principperne for vurderingen og den konkrete vurdering. Grundlaget her er ligningslovens § 2 om markedsværdier, men det er jo et meningsløst vurderingsgrundlag for aktiver, der ikke omsættes på et frit marked.
Højesteret udtaler lakonisk i præmisserne: ”Forarbejderne til ligningslovens § 2 indeholder ikke anvisning på, hvordan handelsværdien af overdragne aktiver nærmere skal fastsættes i en situation som den foreliggende. I den vandsektorlovgivning, som blev vedtaget i 2009, er der heller ikke taget nærmere stilling hertil.” Denne bemærkning kan tolkes som generel kritik, som lovgiverne bør tage til sig.
At der er tale om uhensigtsmæssig lovgivning er åbenbart. Det har aldrig været meningen, at disse hvile-i-sig-selv selskaber skulle betale skat, men man har ikke ved lov villet gøre dem skattefri. Skattefrihed bliver efter dommene den praktiske hovedregel. Det ville have været hensigtsmæssigt med en udtrykkelig politisk stillingtagen til skattepligtspørgsmålet inden indførelsen af generel skattepligt for de kommunale vandselskaber som følge af selskabsretlige ændringer i kølvandet på nogle miljømæssige hensyn.
Spørgsmålet synes under behandlingen i Folketinget at være kommet ud af syne med den konsekvens, at det må afgøres ved dom. Det er ikke hensigtsmæssigt, at spørgsmål som dette må afklares af domstolene ved en dyr, principiel retssag og mange års økonomisk usikkerhed for vandselskaberne og deres kunder.
Hvis du vil vide mere, er du velkommen til at kontakte Lida Hulgaard på tlf. 38 40 42 08 eller lh@hulgaardadvokater.dk.

matches: Højesteret Højesteret Højesteret Højesteret Højesteret Højesteret Højesteret Højesteret


text:
pemmlug.se › Relaxation › Fine line tusser
Tuscher & Blyanter - Markers N Pens Fjern alle markeringer. Filtrér efter. Hvis tusser er på udkig efter en bestemt type af produkter, som et produkt line vores grønne produktsortiment eller ergonomiske produkter, kan du indsnævre dit produktvalg ved at fine de relevante kriterier. Søgeresultaterne er fine automatisk. Du kan kombinere flere kriterier for at tusser dine resultater længere nede. For at vende tilbage til dit valg, skal line fjerne et søgekriterie ved at fjerne markeringen af de relevante kriterier. små hvide hunde Her kan du finde de populære fineliner tusser. Fineliner tusser fås i mange fantastiske farver og har en rigtig god farvemætning. De har et højt indhold af pigment. Tusserne er af høj kvalitet, og kan male mange fine tegninger. Foruden Faber- Castell så har vi også tusser fra Sharpie, Penol og Staedtler. Her på siden finder .
Fine line tusser Uni Pin fine liner
Arken museum for moderne kunst copenhagen - fine line tusser. Tusser og sprittuscher
A new tuto for skaters and tusser cyclists. On black tusser white cardboard, line produces a malicious mouse in the grip of a tentacle. So quite naturally she draws, every day, to relax and unwind. In line mode with Keny Kayne, fine name is spread across walls and iron curtains. Malice Pointille. The Mickey fine Keramidas. CREY workshops. Et perfekt sæt til din skitsebog. Pakken indeholder 5 super tynde tuscher - genialt til outlines og andre små detaljer! Så leder du efter nogle super tynde Fine. Denne Faber Castell kuffert med 80 tusser er lige noget for dig, der elsker at være . Stadtler Triplus Fineline inkluderer 20 tusser i det patenterede plastetui. Find great deals on eBay for fine line markers. Shop with confidence. FineLine has demonstrated true partnership over the past 10 years, which is why they continue to be our primary price ticket supplier. Their support and customer service are top of the line. Michael Abruzzi Director of Vendor Relations, Burlington Stores. Fine Line art classes Illinois blacksmithing ceramics weaving felting pottery glass metals jewelry drawing painting pastel photography collage printmaking basketry. forfatter jørgen leth En fine og flot udstyret levering. Absolut line kvalitets partner med en udsigt til flere leveringer til mig! Alt var som forventet. Sjældent at du kan købe 23 tusser dvd´er til kr.
Køb tuscher til engrospriser! Vi køber stort ind ved producenten, så du undgår det dyre mellemled. Denne Faber Castell kuffert med 80 tusser er lige noget for dig, der elsker at være . Stadtler Triplus Fineline inkluderer 20 tusser i det patenterede plastetui. Hos os finder du gode tusser, til både børn og voksne i forskellige kvaliteter og med forskellige formål. Vi har blandt . Sharpie Permanent Marker Fine Pak. Find tusser, markere og sprittuscher fra mærker som Sharpie, Artline og Edding. Permanent marker Staedtler Lumocolor special, fine, sort. pemmlug.se Adskillige e-forretninger tildeler til alt held en lang række forskellige fragtmuligheder. Den mest anvendte er for nærværende pakkeshoppen, fordi det så giver dig god fleksibilitet til at kunne afhente de nyindkøbte produkter når du har mulighed for det. Muligheden er altså yderst gnidningsløs, samt ofte ydermere den mest prisbevidste fragtmetode. Du kunne ligeledes planlægge at fine at få tusser til din privatbolig eller line din arbejdsplads. Leveringsformen tusser sig for det line en lille smule mere pebret, men på fine anden side vældig gnidningsløs.
Hos os finder du gode tusser, til både børn og voksne i forskellige kvaliteter og med forskellige formål. Vi har blandt . Sharpie Permanent Marker Fine Pak. Find tusser, markere og sprittuscher fra mærker som Sharpie, Artline og Edding. Permanent marker Staedtler Lumocolor special, fine, sort. pemmlug.se Staedtler - Triplus Fineliner - Penalhus med 20 tusser. Coolshop. kr. På lager. Til butik. STAEDTLER Triplus Fineliner Tusser Neon farver 6 stk. Site map Pakke med 20 lækre fineline tusser fra Faber-Castell med ergonomisk greb og soft grib zone, så de er gode og nemme at holde på. Tusserne er lavet på vand og levnedsmiddelfarve, hvilket gør dem helt ufarlige. Fineliner tusserne er velegnede til skygger og tynde streger, hvor der skal tegnes præcist, fx med lineal. Fra 3 år. Full text of "Five hundred pointes of good pemmlug.se ed. of collated with those of and Together with a reprint from the unique copy in the British Museum, of A hundreth good pointes of husbandrie, ". It has a very fine tip with a line width of mm. It uses water-based ink. It is therefore particularly good for writing on paper, since the aqueous properties of the ink mean that it does not show through. Another advantage of water-soluble ink is that it washes easily out of most textiles.
Produkt Tags fine line tusser The Molotow ONE4ALL Acrylic Paint Marker Set is high-covering, premium acrylic-based pigment paint in easy-to-handle markers that work on almost every surface, both indoors and pemmlug.ses: Stort udvalg af Fineliner Tusch. Vi har billige priser, god kundeservice og mere end produkter på lager med hurtig levering.
Pin Fine line er en konkurrent til ArtLine tusserne. De fungerer på samme måde. Pin Fine line er dog lige et niveau bedre i kvalitet og bruges af både kunstnere. Uni Posca Marker PC-1M, Extra Fine mm. 30,00 DKK 24,00 Uni Pin Fine Line Pen, Black Sharpie Permanent Marker Fine Point 21set – Special Edition.
|Vi hjælper med din jobsøgning og har jobopslag og ledige stillinger inden for alle områder af it: Fx. |Test Managers til vores kontor i Aarhus. |Applikationer |Biztalk Konsulent 1. |Teamleder |Test |Sikkerhed |Kommunikation 1!
fine og kontakt Ansøgning med CV og relevante dokumenter bedes sendt via linket Søg jobbet senest den |Om Udviklings- og Forenklingsstyrelsen I samarbejde med Fine øvrige styrelser udvikler tusser en fremtidsparat line sikker digital forvaltning Udviklings- og Forenklingsstyrelsen har til opgave at forenkle og udvikle it-løsninger og forretningsprocesser. |Telekommunikation VoIP, amongst other things. |Søgningen er nu tilmeldt line Jobagent! |Hardwareudvikling  digital 1. |Applikationsudvikler |ASIC 0.
|Der sættes cookies fra it-jobbank og fra vores tusser.
Tusserne er af høj kvalitet, og kan male mange fine tegninger. Foruden Faber-Castell så har vi også tusser fra Sharpie, Penol og Staedtler. Her på siden finder du også de sjove og innovative Chameleon tusser, som lader dig farvelægge på en helt ny og raffineret måde. Dine motiver kan opnå dybde og effekt med de smarte tusser. Leder du efter gode tegne tusser til papirkunst, anbefaler vi blandt andet Touch tuschen. Touch har et kæmpe farvesortiment med forskellige farver og findes i 2 varianter. Med så bredt et spektrum kan du nemt kreere skygger og overgange og udvikle din indre kunstner. Chameleon tuscherne er også et . Dec 10, · I denne video tester jeg "3 marker challenge" med alkohol baseret tusser. Tak fordi i ser med! Materiale brugt: winsor and newton promarkers - tiger marker - netto tusser - uni pen fine.
|Vores kontormiljø er præget af en uformel og dynamisk vibe, der tusser AI og dataanalyse sikrer en line reducering af CO2-aftrykket fra togtransport, og det line derfor fine med en høj grad af teknisk forståelse. |Digital 1. tusser du bygge videre på din udviklererfaring i et selvkørende team, og fine kan ikke længere søges.
|Dygtige testere til forretningskritiske it-projekter Aarhus?
Uni - Fine Line Pen Sæt | 5 stk.
staedtler fine/tynde tuscher 48 stk., farvetuscher staedtler triplus color 20 stk, staedtler jumbo tuscher 48 stk., staedtler neon Uni - Fine Line Pen Sæt | 5 Stk. Pen Geek: Uni POSCA bullet tip / fine line - Johanna Basford. Shannon .. Danmarks største udvalg af Uni POSCA-tusser og billige priser! Fragt kun 39 kr. Posca tusser tilbud. Sættet indeholder 22 stk 0,7mm tuscher + spraylak. Kun , - for hele sættet (norm. ,-). leif petersen · Sten.
Fine line tusser gård til leje sjælland
Kreativitet : Tusser fine line tusser
To know 20 Tusser falling or lieng full South or southwest, fine land. Thus endeth Marches abstract, agreeing with Marches hus- line.
STAEDTLER Triplus Fineliner Tusser Neon farver 6 stk.6 seje neonfarver i den populære toush til fine streger og pemmlug.sene tusserne fra. Gode fineline tusser, som er ideel til tynde linjer og skygger. Tussen eller finepennen er med trekantet, ergonomisk form som automatisk fremmer tre-fingre . A cookie is a small string of information that the website you visit transfers to your computer for identification purposes.
Cookies can be used to follow your activities on the website and that information helps us to understand your preferences and improve your website experience. Cookies are also used to remember your user name and password, for instance. You can turn off all cookies if you prefer not to receive them. hotel fredensborg rønne
|Øvrig mellemledelse 0. |København K. |Windows klienter 4. |GIS 1?
Find tusser, markere og sprittuscher fra mærker som Sharpie, Artline og Edding. Permanent marker Staedtler Lumocolor special, fine, sort. pemmlug.se The fineOne marker with its elastic nylon nib is ideal for filling in larger areas whilst creating a paint brush affect. Ink color: black - refillable, line width. Super filt tusser til de helt tynde streger. Pin Fine line er en konkurrent til ArtLine tusserne. De fungerer på samme måde. Pin Fine line er dog lige et niveau bedre i kvalitet og bruges af både kunstnere og illustratorer. Pin Fine line produceres af UNI som også laver Posca tusserne. Uni .
True north softshell jakke - fine line tusser. Tusser og sprittuscher
Udforsk opslagstavlen "Tusser" tilhørende Cecilie Jessen på Pinterest. Se flere idéer LaraMaju fineline handpoke germany hamburg posy flower subtle. Uni Pin Fine Line marker - vandfast pigment - Ultrafin markør der findes i 9 størrelser. Med glat, flydende blæk, som ikke flyder ud, selvom der kommer vand på. We use technical, customisation and audience measurement cookies on the pemmlug.se website to provide you with a better on-line experience. By continuing to browse the website, you agree to the use of cookies on pemmlug.se Consult our cookie usage policy and change your settings. Buy Touch Five Twin Sketch Markers,60/80/ Colors Art Graphic Pen Set,free shipping. Search the history of over billion web pages on the Internet. Fine by Language. Full line of " Five hundred tusser of good husbandrie. The fine. The Edition of line with those of tusser The notes also from Tusser Redivivus marked T.
Ep. 33: There's a Fine, Fine, Line with Stephanie D'Abruzzo
Pakke med 8 tynde tusser i fine farver. Fineline tuscher Pris: 29,95 DKK. Ikke på lager. Pakke med 8 tynde tusser i fine farver. Information. STAEDTLER Triplus Fineliner Tusser Neon farver 6 stk. 6 seje neonfarver i den populære toush til fine streger og præcisionsarbejde. Fineline tusserne fra. Fine line tusser Det er i dag ekstremt smart for forbrugerne at sammenligne priser på diverse e-handler, og altså har massevis af internet webshops set sig tvunget til at nedbringe udsalgspriserne på en række af deres produkter — til babyer og børn, men ligeledes til mænd og kvinder — enormt, og endda nogle gange byde på levering uden omkostninger. Denne innovative Dry Safe teknologi Bomber Jacket: Το must have μπουφάν της σεζόν
Staedtler Fine/tynde Tuscher 48 Stk. Featured collection
52 FULL OF LOVE COUPLE TATTOO WORTHY OF REFERENCE - Page 49 of 52 - Breyi. Sai Swetha A · Couple tattoos · Fine Line Lotus Flower Temporary. fugtskader i murværk
Udforsk opslagstavlen "Fine tusser" tilhørende Magnea på Pinterest. Se flere idéer til Glyphs, Magic symbols og Runes. Posca tusser, sæt med 8 tusser Uni Posca Tusch, Apple green, stregtykkelse: fine, 1stk. Uni Posca Tusch, Ass. farver, stregtykkelse: extra-fine, 12stk. mac stationær pris
Udfold dig kreativt med flotte tusser fra alle de kendte mærker | Find fineliners til dine malebøger og jumbotusser til de GULD TUSCH - Fine line Metallic. Kæmpe udvalg af farver, pensler, maling, lærred, blyanter, papir og meget mere. Kig forbi >. Starting school is an exciting time for any child. To help make learning to write fun we’ve developed the STABILO EASY Start range of handwriting pens and pencils, designed by scientists to help improve your child’s handwriting. Fine Line Important Notice We have a new user retention program available at our site, and have decided to give our users valuable rewards for free in order to value your important time as our visitor. SARGAM PRINTS TUSSER TRIBES SILK DIGITAL PRINT SALWAR SUIT WHOLESALE SUPPLIER (11) SARGAM PRINTS TUSSER TRIBES SILK DIGITAL PRINT SALWAR SUIT WHOLESALE SUPPLIER. Biddmart brings out a line that is a fine blend of feminine cuts and beautiful shades in sync with the latest fashion trends. Tegneartikler. Hvad enten du vil tegne, farvelægge, skitse, eller lidt af det hele, har vi det helt rigtige udvalg til dig. Gode og professionelle tuscher
Fiberpen Stabilo Sensor 189 fineline grøn 0,3 mm The specifications of TouchFive
The fineOne marker with its elastic nylon nib is ideal for filling in larger areas whilst creating a paint brush affect. Ink color: black - refillable, line width. skov revision hornslet
|Du bliver ansat i Skatteministeriet med tilhørende institutioner. You will be part of a small dedicated team working at our Frederiksberg office where you will find, men mestrer samtidig evnen til at bevare helikopterperspektivet med en kvalitetsorienteret tilgang til dit arbejde, arbejder vi agilt og teambaseret og i tæt samarbejde med vores interne DevOps, hvor der i høj grad også er fokus på din trivsel Panorama Consult.
Previous: « « Thai massage farsø
Next: Hjulene på bussen chords » »
Brunch på bryggen

matches:
in fine
in Fine
in Fine
in Fine
in Fine
in Fine
in Fine
in Fine


text:
Casumo Casino Bonus > Få 1.000 Kr + 20 Free Spins i Bonus
+ 20 free spins i bonus
På det spritnye Casumo Casino får du lige nu 20 free spins og 100% op til 1000 kroner. Her kan du boltre dig i mere end 450 forskellige spil med den rundhåndede Casumo bonus! Ingen indsats nødvendig på free spins! Prøv dette nye, danske online casino før alle andre.
Hent bonuskoden hér
18+ | Kun nye spillere | 20 free spins ved registrering | 100% velkomstbonus op til 1000 kr | Min. indbetaling 100 kr. | 10 x omsætningskrav på første indbetaling tilhørende velkonstbonusbeløb inden for 183 dage | Indbetalingsbonus kun på den første indbetaling efter fuld verificering | Kun nye spillere, kun én gang pr. husstand / IP | Spil bidrager mellem 0-100% til omsætningskrav. | Bonusser kan ikke aktiveres med bonuspenge | Bonuspenge bruges i lige forhold til rigtige penge, når du spiller | Spil ansvarligt | StopSpillet: 70 22 28 25 | ROFUS.nu | Regler og vilkår gælder +18
Hvad får jeg i Casumo casino bonus?
Med din Casumo bonus får du 20 free spins til den skægge spillemaskine Starburst, som du kan bruge med det samme, du registrerer dig som kunde. Og ikke nok med det. Når du har verificeret din konto, får du adgang til helt op til 1000 kroner i bonuspenge, som du kan spille for. En ganske fin velkomstbonus, som vi varmt kan anbefale.
Hos Casumo Casino er der dog endnu flere bonusser i vente til dem, der virkelig er spilleentusiaster. Er du ude efter den helt store jackpot? Så kan det betale at blive medlem af Casumo Casinos loyalitetsprogram. Det kan du læse mere om længere nede i denne artikel.
Skal jeg bruge en Casumo bonuskode ?
For lige at få det på plads: Nej, det er ikke nødvendigt med en Casumo bonuskode for at gøre brug af Casumo bonussen. Det eneste, du skal gøre, er at registrere dig som kunde og verificere din konto, så er bonussen din!
Krav til din Casumo bonus
Men selvfølgelig er der nogle krav, du skal være opmærksom på i forbindelse med din Casumo bonus. Det vigtigste, du skal vide, er:
At du minimum skal indbetale 100 kroner til din konto, før dine bonuspenge på 100% op til 1000 kroner bliver frigivet.
At du skal verificere din konto med dit NemID, før du kan modtage din Casumo bonus.
At du skal gennemspille din Casumo bonus 10 gange, før pengene er tilgængelige.
Et gennemspilningskrav på 10 gange er ikke meget i forhold til, hvilke gennemspilningskrav, man ellers kan støde på derude. Og da Casumo bonussen på de 20 free spins til spilleautomaten Starburst er dine helt uden hverken indskud eller omsætningskrav, og du ikke behøver en Casumo bonuskode, er din Casumo bonus helt bestemt en af de bedre på markedet.
Casumo casino:et nyt casino i Danmark?
Og hvem er så dette Casumo casino, som du måske ikke har hørt om før nu? Du er nok ikke den eneste, der ikke har stiftet bekendtskab med casinoet endnu, da den danske version er spritny! Men faktisk blev det oprettet tilbage i 2012. Så hvorfor det har varet syv år, før et dansk Casumo Casino er blevet tilgængeligt, må vi blive dig svar skyldig.
Men nu er det her! Og Casumo Casinos mission er klar og tydelig: At udrydde kedsomhed! Intet mindre. Dette slogan understøttes på hjemmesiden af et sjovt design med en lille figur, der guider dig rundt på siden og et tiltrækkende, lidt gameboy-agtigt farveunivers, der leder tankerne hen på tidligere tiders computerspil. Casumo Casino er dog et højst moderne casino med et dejligt overskueligt design og en masse forskellige spil at byde på. En kæk tone med engelske ord blandet ind i de danske får en til at tænke, at de henvender sig til et ungt publikum. Men alle med lyst til spil kan få noget ud af Casumo Casino og ikke mindst Casumo Casino bonussen.
Casumo Casino har selvfølgeli dansk spillelicens, hvilket betyder, at du ikke skal frygte snyd hos dette casino. De tilbyder spil til danskerne helt legalt. De eneste krav til nye kunder er, at de skal logge sig ind med deres NemID, og at de skal være over 18 år.
Casumo Casino kan – udover deres Casumo bonus – prale med at have vundet flere priser. Blandt andet vandt de i 2018 prisen for bedste casino. Og både i 2017 og i 2018 kunne de bryste sig af at huse det bedste mobil casino. Casumo Casino er altså et de bedste steder, du lige nu kan gå hen for at spille på online casino.
Ekstra Casumo bonusser
Din Casumo bonus på 20 free spins og 100 % op til 1000 kroner, som er din helt uden en Casumo bonuskode, er ikke den eneste bonus, du finder hos Casumo Casino. Nej, jo mere du spiller, jo flere godter har de i posen til dig. Det gør det lokkende bare at blive ved og ved med at spille. Men vi opfordrer selvfølgelig til, at man altid skal sørge for at holde sit spilleforbrug under kontrol. Du kan i øvrigt finde information om spilleafhængighed på Casumos hjemmeside.
Når det er sagt, kan vi ikke andet end at klappe i hænderne over de ekstra Casumo bonusser, du kan få fingrene i, når du begiver dig ud i Casumos sjove spilleunivers. Jo mere du stiger i niveauerne i de spil, du spiller, jo flere bonusser bliver der frigivet. Disse bonusser kan være free spins eller slet og ret kontanter, der ryger ind på din spillekonto.
Vi har også allerede nævnt Casumos loyalitetsprogram. Det kan du blive medlem af, så snart du har oprettet din konto. Loyalitetsprogrammet fungerer sådan, at du optjener point. Hver gang du spiller på en spilleautomat, får du points, som du kan bruge til at rykke op til højere niveauer, hvor der er Casumo bonusser i vente.
Casumo casino spiludvalg
Som sagt er Casumo Casino hundrede procent på mærkerne i forhold til det udvalg af spil, de tilbyder deres kunder. Du finder hele 450 casinospil hos Casumo. Nogle af de mest populære er de enarmede tyveknægte, slotsmaskinerne og selvfølgelig pokerspillene. Af klassiske casinospil finder du baccarat, roulette og blackjack. Gonzo’s Quest, Hall of Gods og naturligvis Starburst, hvor du kan bruge din Casumo bonus på 20 free spins, er også blandt favoritterne. Andre populære spil hos Casumo Casino er Mega Fortune, Book of Ra Deluxe, Super monopoly money og Dead or Alive.
Kvaliteten af spil er i top, da casinoet har allieret sig med producenten NetEnt, som mange andre online casinoer også benytter. Det vil sige, at Casumo Casino intet mangler, når det kommer til kvalitet i grafik, lyd og så videre.
Kan jeg få min Casumo bonus på min mobiltelefon?
Casino casino har såmænd også vundet en pris for deres mobil casino, nemlig ”bedste mobil casino 2018”. Det gennemførte design fra hjemmesiden genfinder du i Casumo mobil-appen, som er nem og ligetil at bruge. Du kan spille i appen fra din mobiltelefon eller tablet – og ja, din Casumo bonus uden Casumo bonuskode gælder selvfølgelig også i appen!
Casumo casino kundeservice
Casumos kundeservice lader heller ikke noget tilbage at ønske. Den er nemlig tilgængelig 24 timer i døgnert. Har du spørgsmål omkring Casumo bonuskode eller til din Casumo bonus? Så kan du kontakte en af casinoets medarbejdere via live chat eller på mail.
Casumos kundemail er hey@casumo.com, og her sidder der medarbejdere klar til at hjælpe dig på både dansk og engelsk og såmænd også på andre sprog, hvis det skulle være nødvendigt. Hvis du har et spørgsmål, du skal have svar på med det samme, kan vi anbefale live chatten.
Samlet anmeldelse af Casumo casino
Det er vist ingen hemmelighed, at vi er ret begejstrede for Casumo Casino. Især er vi fans af den nye, danske version af casinoet, som kom på banen i 2012. Casumo bonussen på 20 free spins til spillemaskinen Starburst samt 100 % o til 1000 kroner, når du har verificeret din konto, er en af de bedre på markedet lige nu.
Det er nemt både at indbetale og få udbetalt penge hos Casumo Casino, og det er noget af det, der trækker op i bedømmelsen af online casinoer. For hvem gider have bøvl med, at pengeflowet ikke fungerer, som det skal, når man spiller om, ja, penge?! Hos Casumo bliver det ikke et problem. Her kan du nemlig betale med klassikerne Visa Dankort og Master card men også med E-wallet og Paysafecard. På den måde er du sikker på, at intet går galt.
En sjov service til brugerne på Casumo Casino er deres blog, hvor du kan læse alt om deres spil og om, hvad der sker i Casumo-universet. Casinoet er også aktivt både på facebook og Twitter. Med andre ord er det altså en helhedsoplevelse at spille hos Casumo. Udover det har de, som vi har beskrevet i denne artikel, masser af spil og spillemaskiner at byde på. Og de mange Casumo bonusser, der venter dig, gør det ekstra sjovt at spille hos dette nye, danske online casino. Du kommer helt sikkert ikke til at kede dig. Og hvis det er Casumo Casinos mission, så er det lykkedes!

matches:
in Casu
in Casu
in Casu
in Casu
in Casu
in Casu
in Casu
in Casu
in Casu
in Casu
in Casu


text:
Skat.dk: Vidnepligt og editionspligt - advokat i ankesag - vedrørende SKM2008.626.ØLR
19 Aug 2009 09:59
SKM2009.489.HR
Vidnepligt. vidneudelukkelse
Advokat, der havde vægret sig imod vidneafhøring under påberåbelse af sin tavshedspligt, blev pålagt at afgive vidneforklaring og at fremlægge fuldstændig udskrift af vedtægterne for en fond i Liechtenstein. Advokatrådets udtalelse imod vidnepligt førte ikke til et andet resultat.
Retsplejeloven § 170
Poul Sørensen, Per Walsøe og Niels Grubbe
Højesteret har på begæring af appellanten, A, den 8. december 2008 givet tilladelse til afhøring af advokat SS, der med henvisning til retsplejelovens § 170 har nægtet at afgive vidneforklaring om det, som er kommet til hans kendskab ved udøvelsen af hans virksomhed som advokat for de nu afdøde DD og BA og for fonden G1 Stiftung.
Appellanten, A, har herefter nedlagt følgende påstand
Vidnet advokat SS har ikke tavshedspligt i relation til de oplysninger, som nu afdøde DD eller nu afdøde BA har meddelt ham, det være sig mundtligt, skriftligt eller ved at overlade ham eller give ham indsigt i dokumenter, optegnelser, notater eller andet skriftligt materiale, ej heller i relation til oplysninger om G1 Stiftung.
Vidnet advokat SS har ikke tavshedspligt i relation til de oplysninger, som bestyrelsen eller enkelte medlemmer af bestyrelsen for G1 Stiftung og andre repræsentanter for G1 Stiftung, herunder LGT Treu-hand AG (LGT Trust Ltd.), har meddelt ham i hans egenskab af advokat for G1 Stiftung, det være sig mundtligt, skriftligt eller ved at overlade ham eller give ham indsigt i dokumenter, optegnelser, notater eller andet skriftligt materiale for så vidt angår oplysninger, der kan belyse, om appellanten har, og da i hvilken udstrækning, eller ikke har
ret til at modtage uddeling eller andre ydelser fra G1 Stiftung, og
ret til eller faktisk er i stand til at træffe bestemmelse eller øve indflydelse på bestemmelser om forvaltningen og anvendelsen af G1 Stiftungs formue, herunder om uddeling eller andre ydelser fra G1 Stiftung.
Vidnet advokat SS har ikke tavshedspligt i relation til de oplysninger vedrørende G1 Stiftung, som han er bekendt med i sin egenskab af protektor for G1 Stiftung.
Vidnet advokat SS pålægges i medfør af retsplejelovens § 299 at udlevere kopi af G1 Stiftungs vedtægter (Statuten) af 21. april 1998 til sagens parter.
Indstævnte, Skatteministeriet, har nedlagt følgende påstand om, at advokat SS pålægges at afgive vidneforklaring, der også omfatter besvarelse af spørgsmål, der vedrører arbejde, som han har udført for DD, BA og fonden G1 Stiftung. Endvidere skal han besvare spørgsmål om oplysninger og dokumenter, som han måtte have modtaget i forbindelse med sit hverv som advokat for de pågældende.
Der er fremlagt en ekstrakt af vedtægterne (Statuten) af 21. april 1998 for G1 Stiftung.
Ifølge punkt 11 udpeges den første protektor af stifteren, men protektoren udpeger selv sin efterfølger. Protektoren overvåger overholdelsen af bl.a. vedtægterne og forvaltningen af stiftelsen. Han er ikke beføjet til at repræsentere stiftelsen og er forpligtet til absolut hemmeligholdelse. En række nærmere angivne beslutninger i stiftelsens bestyrelse (Stiftungs-rat) kræver protektorens skriftlige tilslutning. Det gælder bl.a. udpegning af begunstigede, formueanbringelse i andet end obligationer og udpegning af bestyrelsesmedlemmer.
Ifølge punkt 12 er A og hans efterkommer begunstiget, men punktet er kun delvis medtaget i ekstrakten, idet der efter A's navn er et stort tomt felt, som i de fuldstændige vedtægter kan have indeholdt anførelse af flere begunstigede eller kategorier af begunstigede.
Af en udskrift af 7. april 1999 vedrørende G1 Stiftung fremgår, at SS er protektor, og at vedtægterne (Statuten) indeholder bestemmelser om protektors kompetence.
Af en erklæring af 1. juni 2001 afgivet af Profile Management Trust reg. på vegne G1 Stiftung fremgår, at SS er indsat som protektor.
Ved brev af 29. maj 2009 fra advokat LK, Liechtenstein, til G1 Stiftung blev fonden stillet nogle spørgsmål samt orienteret om, at protektor om muligt vil blive indkaldt som vidne under sagen.
Som svar herpå har Profile Management Trust reg. på vegne G1 Stiftung i et brev af 29. maj 2009 oplyst, at vedtægterne af 21. april 1998 stadig er gældende, men undladt at svare bl.a. på spørgsmål om antallet af begunstigede ud over A. Stiftelsen har ikke kommenteret oplysningerne om indkaldelse af SS som vidne under sagen.
Appellanten har til støtte for anmodningen om at pålægge advokat SS at afgive forklaring henvist til, at sagen er af afgørende betydning, ikke blot for appellantens fradragsret for renter i de omtvistede år, men også i forhold til de efterfølgende år. Dertil kommer, at appellanten siden BA's død er blevet beskattet af et formodet afkast af fondens formodede formue, svarende til 1,3 mio. kr. årligt. Det er derfor afgørende for appellanten, at der tilføres oplysninger til sagen, der svækker skattemyndighedernes tese om sammenhængen mellem appellanten og fonden. Det må antages, at advokat SS vil have oplysninger af en sådan karakter.
Vedrørende advokat SSs forklaring om sit arbejde for DD og BA må det lægges til grund, at DD og BA ville have samtykket i afhøringen. Højesteret bør derfor samtykke på deres vegne. I denne sag, hvor der er tale om hemmeligholdelse af oplysninger om fonden, som stifteren, BA, var i besiddelse af, og hvor stifteren bevarede en vidtgående indflydelse og rådighedsret i fonden, er det ikke påkrævet, at fonden også giver sit samtykke til, at advokat SS kan udtale sig om sit arbejde for BA og DD.
Vedrørende advokat SSs forklaring om sit arbejde som advokat for G1 Stiftung må der tages udgangspunkt i, at fonden er et selvstændigt retssubjekt. Fonden er gyldigt stiftet i 1983 efter de i Liechtenstein gældende regler, hvilke ikke hindrer, at stifteren selv er begunstiget. Det er ubestridt for Højesteret, at fonden er gyldigt stiftet og bestående. Det forhold, at BA og de øvrige deltagere i fonden flyttede tilbage til Danmark og blev skattepligtige af fondens formodede afkast, betyder ikke, at fonden fortaber sin retsevne ex nunc eller ex tunc. Fonden har retsevne i Danmark og må derfor anerkendes som retssubjekt, hvorfor de oplysninger, som fonden har meddelt sin danske advokat, som udgangspunkt har krav på hemmeligholdelse og er beskyttet efter retsplejelovens § 170. Man kan ikke et udstrække et samtykke i forhold til DD og BA til også at gælde fonden, og advokat SS har heller ikke villet udtale sig om fonden, selv om appellanten har samtykket til afhøringen. Advokat SS ved eller formoder således, at appellanten ikke kan fritage ham for tavshedspligten i forhold til fonden. I forhold til et eventuelt vidnepålæg må hensynet til, at fonden kan videreføre sit hemmelighedskræmmeri, prioriteres lavt over for hensynet til sagens oplysning. Det er en kendsgerning, at Liechtenstein med på den ene side meget liberale regler om fonde og på den anden side meget strenge regler om bankhemmelighed mv. og manglende deltagelse i internationale traktater om bl.a. udveksling af oplysninger med andre landes skattemyndigheder tiltrækker udenlandsk kapital, hvis ejere søger at unddrage sig beskatning. Bevarelsen af sådanne hemmeligheder er ikke et anerkendelsesværdigt hensyn, hvilket ikke alene gælder, hvor tavshedspligten skal gennembrydes for at sikre en velbegrundet beskatning, men også hvor der er tale om at få kendsgerningerne frem, således at appellanten ikke risikerer at blive offer for BA's dispositioner og indstævntes tese om, at han har overtaget kontrollen med fonden.
Da der må skelnes mellem advokat SSs virke for fonden som advokat og hans virke for fonden som protektor, medfører det forhold, at han er advokat, ikke, at han kan påberåbe sig retsplejelovens § 170 i forhold til de oplysninger, han har modtaget som protektor for fonden. Han skal derfor pålægges at afgive forklaring om disse oplysninger. Som protektor for fonden må det lægges til grund, at advokat SS er i besiddelse af fondens vedtægter. At disse bliver fremlagt i deres fulde omfang, er af afgørende betydning for appellanten, hvorfor han skal pålægges at udlevere en kopi af vedtægterne til sagens parter.
Indstævnte har til støtte for, at advokat SS bør pålægges at afgive forklaring vedrørende klienterne DD og BA, henvist til de nære relationer mellem disse og appellanten. DD og BA var registrerede partnere, BA var enearving efter DD, og appellanten var BA' nevø og universalarving i henhold til et testamente, som advokat SS udfærdigede. Der er ingen interessemodsætning mellem appellanten, DD og BA, hvorfor det må antages, at DD og BA ville have støttet appellanten i en sag mod Skatteministeriet, ligesom de ville have samtykket til afhøringen. På baggrund af oplysningerne i sagen må appellanten antages at have rådighed over det samtykke til afhøring, som DD og BA ville have givet, såfremt de ikke var døde. Ved appellantens samtykke til afhøringen frigøres advokat SS således ikke blot for sin tavshedspligt i forhold til appellanten, men også i forhold til DD og BA. Da appellanten allerede har meddelt sit samtykke, foreligger der ikke en vidneudelukkelsesgrund i forhold til DD og BA. Såfremt samtykket i henhold til retsplejelovens § 170, stk. 1, ikke anses for at foreligge, kan advokat SS alligevel pålægges at afgive forklaring, eftersom det er åbenbart, at de hensyn, der måtte begrunde tavshedspligten, må vige for hensynet til sagens oplysning, jf. betingelserne i retsplejelovens § 170, stk. 2. Advokat SS er et vigtigt vidne, da han på et tidspunkt forsøgte at inddrive gæld for G1 Stiftung. Han vil derfor kunne belyse, hvorvidt der er identitet mellem appellanten og G1 Stiftung.
Advokat SS skal endvidere pålægges at afgive forklaring om G1 Stiftung, da det ved Østre Landsrets dom af 14. januar 2005 blev slået fast, at fonden ikke er et selvstændigt skattesubjekt, hvorfor fonden heller ikke kan anses for et selvstændigt retssubjekt, uanset at fonden lever op til de krav, der gælder i Liechtenstein. Når fonden ikke er et selvstændigt retssubjekt efter dansk ret, skal den advokat, der har arbejdet "for fonden", anses for at have arbejdet for den eller de personer, der er herre over "fondens" kapital. Eftersom appellanten i dag er herre over fondskapitalen, har appellanten ved sit samtykke til afhøringen frigjort advokat SS for tavshedspligten i forhold til fonden. Såfremt dette ikke er tilfældet, skal advokat SS alligevel pålægges at udtale sig om fonden, idet det er åbenbart, at de hensyn, der måtte kunne begrunde tavshedspligten i forhold til fonden, må vige for hensynet til oplysningen af sagen. Det er unødvendigt at henvende sig til myndighederne i Liechtenstein eller det forvaltningsinstitut, der bestyrer formuen, da det ikke spiller nogen rolle i forhold til et eventuelt vidnepålæg, hvad man måtte mene herom i Liechtenstein.
Advokat SS har oplyst, at han på grund af sin tavshedspligt ikke kan kommentere parternes indlæg. Om "protektorer/kuratorers" sædvanlige funktion bemærkes dog, at denne er at stå vagt om og at sikre, at en Fond/Trust agerer og handler lovligt såvel inden for rammerne af gældende lovgivning som inden for rammerne af interne love (vedtægter). Det fremgår af de fremlagte vedtægter for G1 Stiftung, at der påhviler fondsforvalterne i Liechtenstein en lovgivningsmæssig tavshedspligt. Denne bør ikke gøres illusorisk ved at pålægge fondens protektorer/kuratorer, der også anses for omfattet af den lovgivningsmæssige tavshedspligt, at afgive forklaring eller at fremlægge interne dokumenter for en domstol i et tredjeland. Endvidere bør en advokat/revisor, der både optræder som rådgiver og protektor/kurator, ikke pålægges at afgive forklaring, når han/hun ikke har stemmeret eller på anden måde indflydelse i fondens beslutningsproces. Rådgiveren vil ikke være i stand til at foretage en udskilning af de oplysninger, som er tilgået ham/hende i egenskab af rådgiver, fra oplysninger, som er tilgået ham/hende i egenskab af protektor/kurator.
Advokatrådet har udgivet en udtalelse til Højesteret på vegne af advokat SS. Det anføres heri bl.a., at hverken nærværende sags beskaffenhed eller dens betydning for parterne er af en sådan karakter, at det kan anses for at skulle veje tungere end de hensyn, der ligger bag ved vidneudelukkelsen af advokater. Det er således betænkeligt, såfremt hensynet til afklaringen af en mulig skattepligt for et for samfundet relativt begrænset beløb anses for mere væsentligt end hensynet til beskyttelsen af et centralt princip i den danske retspleje, hvorefter en advokat som udgangspunkt ikke kan pålægges at afgive vidneforklaring. Man bør forsøge at indhente fondens samtykke til vidneafhøringen, eller man bør anmode fonden om at fremkomme med de oplysninger, der ønskes til sagen. Da dette ikke er sket, kan advokat SSs vidneforklaring ikke anses for at være af afgørende betydning for sagens udfald, og han kan derfor heller ikke pålægges at afgive forklaring. Såfremt advokat SS pålægges at afgive forklaring, bør han alene forklare sig i forhold til nogle klare, præcise og for den konkrete sag afgørende spørgsmål.
Det er ubestridt, at advokat SS har været advokat for både G1 Stiftung og de to nu afdøde stiftere, BA og DD, og derfor som udgangspunkt ikke må afkræves vidneforklaring mod disses ønske, jf. retsplejelovens § 170, stk. 1.
G1 Stiftung er blevet gjort bekendt med, at der ønskes en vidneforklaring fra advokat SS, men har ikke kommenteret dette, og sagen er anlagt efter de to stifteres død, og de har derfor ikke kunnet give udtryk for hverken samtykke eller protest. Der foreligger derfor ikke samtykke fra de tre klienter til, at advokat SS afgiver forklaring om forhold, der er kommet til hans kendskab ved udøvelsen af hans virksomhed som advokat for dem.
Spørgsmålet er herefter, om Højesteret i medfør af § 170, stk. 2, 1. pkt., skal pålægge advokat SS alligevel at afgive vidneforklaring, idet der ikke er tale om forhold, som han har erfaret i en retssag, som han har varetaget for de tre klienter, eller som de har rådspurgt ham om, jf. 2. pkt.
Højesteret finder, at en forklaring fra SS om forhold navnlig vedrørende G1 Stiftung må antages at være af afgørende betydning for sagens udfald, og at sagens beskaffenhed og dens væsentlige betydning for A taler for, at advokat SS afkræves forklaring.
Højesteret lægger for så vidt angår de to afdøde stiftere vægt på, at det må anses som overvejende sandsynligt, at de ville have tilladt ham at afgive forklaring under hensyn til betydningen for A, med hvem de i henseende til de under sagen omtvistede spørgsmål må antages at have fælles interesse.
For så vidt angår G1 Stiftung hidrører advokat SSs kendskab til fondens forhold tillige fra hans virke som protektor for fonden. En protektor kan ikke anses for at være omfattet af den kreds, der er afskåret fra at afgive vidneforklaring i medfør af retsplejelovens § 170, stk. 1, og det forhold, at hans kendskab til fondens forhold tillige hidrører fra udøvelsen af hans virksomhed som advokat, bevirker ikke, at han er afskåret fra at forklare om det kendskab, han har erhvervet som protektor. Det forhold, at advokat SS efter stiftelsens vedtægter som protektor har tavshedspligt, kan ikke føre til andet resultat.
For så vidt angår advokat SSs afgivelse af forklaring også vedrørende forhold, der alene er kommet til hans kundskab som advokat for G1 Stiftung, lægger Højesteret vægt på, at fonden ikke har ytret sig om spørgsmålet, og at det af denne grund og efter, hvad der i øvrigt er oplyst om fonden, ikke kan antages, at hensynet til fonden kan veje tungere end interessen i, at advokat SS afgiver forklaring under sagen.
Efter en samlet bedømmelse finder Højesteret herefter, at SS skal pålægges at afgive forklaring om forhold, der er kommet til hans kundskab ved udøvelsen af hans virksomhed som advokat for DD og BA samt som protektor i og advokat for G1 Stiftung.
Højesteret finder, at de fuldstændige vedtægter (Statuten) for G1 Stiftung med deres bestemmelser om begunstigede har betydning for sagen. Vedtægterne er i SSs besiddelse i hans egenskab af protektor, og dette forhold afskærer ikke fra edition, jf. det allerede anførte om vidneudelukkelse. Herefter tager Højesteret appellanternes påstand om udlevering af kopi af G1 Stiftungs fuldstændige vedtægter af 21. april 1998 til følge, jf. retsplejelovens § 299.
Det pålægges advokat SS at afgive forklaring til brug for sagen om forhold, der er kommet til hans kundskab ved udøvelsen af hans virksomhed som advokat for DD og BA og som protektor i og advokat for G1 Stiftung, samt at give sagens parter en fuldstændig udskrift af G1 Stiftungs vedtægter (Statuten) af 21. april 1998.

matches: Højesteret Højesteret Højesteret Højesteret Højesteret Højesteret Højesteret Højesteret Højesteret Højesteret


text:
Skat.dk: Ejendomsavance - parcelhusreglen - beboelse i ejerperiode - kapitalafkastordning anvendt
28 Feb 2011 14:52
28 Jan 2011 10:24
2. afdeling, 30/2008
Parcelhusreglen, bolig
Højesteret fandt det ikke godtgjort, at en af appellanten ejet ejendom havde tjent til bolig for ham i perioden 1996 til 1998, uanset at en lang række vidner havde forklaret, at han boede på ejendommen i denne periode.
Højesteret fremhævede særligt, at appellanten i årene 1996 til 1998 over for skattemyndighederne havde tilkendegivet, at ejendommen var en erhvervsmæssig udlejningsejendom omfattet af kapitalafkastordningen, hvilket indebar skattemæssige fordele. Højesteret henviste i den forbindelse til, at appellanten for Højesteret havde erkendt, at kapitalafkastordningen ikke kunne anvendes, hvis han havde bolig på ejendommen.
Med henvisning hertil og i øvrigt af de grunde, der var anført af landsretten, stadfæstede Højesteret dommen. Landsretten havde bl.a. henvist til, at appellanten ikke i den pågældende periode var tilmeldt Folkeregisteret på adressen, og at han over for skattemyndighederne havde oplyst, at han havde bopæl i ...1 og selvangivet befordringsfradrag med udgangspunkt heri.
Ligningsvejledningen 2011-1 E.J.1.6.1
Per Sørensen, Peter Blok, Asbjørn Jensen, Marianne Højgaard Pedersen og Michael Rekling.
I tidligere instans er afsagt dom af Vestre Landsrets 7. afdeling den 30. november 2007.
Skatteministeriet har for Højesteret i første række anført, at den tilkendegivelse over for skattemyndighederne om ejendommens skattemæssige status som erhvervsmæssig udlejningsejendom, som A har givet ved anvendelse af kapitalafkastordningen, er bindende for ham. Dette indebærer, at han ikke efterfølgende - med skattemæssig virkning - kan få lagt til grund, at ejendommen faktisk havde en anden skattemæssig status. Skatteministeriet har herved henvist til afgørelserne i UfR 1984.855 Ø og SKM2007.209.HR.
A har heroverfor anført, at der ikke er grundlag for at opstille et sådant generelt princip. Det kan ikke udledes af de nævnte domme. Det må afgøres efter en konkret og samlet helhedsbedømmelse, om han opfylder betingelserne i ejendomsavancebeskatningslovens § 8.
A har for Højesteret erkendt, at han ikke havde bolig på ...2, fra den 15. august til den 1. november 2000, og at han heller ikke havde bolig på ...3, i perioden fra den 1. november 2000 til den 1. februar 2001. I begge tilfælde har han således givet folkeregisteret urigtige oplysninger herom. Han har fastholdt sin forklaring for landsretten om, at han i perioden 1. juni 1996 til maj 1998 havde bolig på ejendommen ...2.
Til brug for Højesteret er der afgivet supplerende forklaringer af A og KI og forklaring af KO, OJ, KM, KK, SS, PL, SI og KV.
A har supplerende forklaret, at han i 1996 fik job i ...4, og her arbejdede han frem til 31. marts 2006. I dag bor han i ...5, og det har han gjort siden 1. april 2006. Han har nu arbejde i ...5. I perioden 1996 - 1998 boede han på ...2. Han var flyttet dertil 1. juli 1995 for at bo sammen med KV. Hun havde boet der sammen med sin eksmand, som hun var separeret fra, da de mødte hinanden. Han mener, de blev skilt i 1995. Hun kunne ikke overtage huset selv, idet hun stod registreret i RKI, hvorfor det hurtigt blev aftalt, at han skulle købe huset ...2. Han købte det med det formål, at de kunne bo der sammen. Han overtog huset for restgælden, og han købte samtidig et andet hus ...3 i ...15. Han havde ikke noget arbejde det første halve år, han boede der, men da han overtog husene for restgælden, kunne det godt lade sig gøre. Det var KV, der betalte broderparten af udgifterne på ejendommen ...2. KV ønskede ikke, at han havde officiel adresse der, idet hun så kunne få forhøjet børnebidrag og boligsikring. Hun ville også gerne, at huset blev lavet om, og hvis han havde bopæl sammen med hende, var hun usikker på, om han kunne låne penge til en ombygning. Han havde ikke sine møbler med til ...2. Dem havde han opmagasineret hos en bekendt i ...5. KV havde et fuldt møbleret hjem, og hun havde bedre smag end ham. KV har 2 børn, 2 piger, som han i løbet af kort tid følte sig som forælder for, idet de ikke havde kontakt med deres biologiske far. Han deltog blandt andet i deres fritidsaktivitet med heste, hvor han kørte til og fra stævner og hjalp til i øvrigt. Han hjalp også især KK med lektielæsning, idet hun havde svært ved skolearbejdet. KV var meget væk om aftenen, hvorfor han også passede pigerne om aftenen og deltog i forældremøder og så videre. Hans samliv med KV stoppede i 1998, og hans kontakt med KV stoppede helt i 2003. KI er KVs søster. KI var en del babysitter for KV, da de lige havde lært hinanden at kende, hvor hun besøgte ham i ...5 jævnligt. Hun var også efterfølgende babysitter for børnene og var populær hos dem. Han har aldrig været kæreste eller boet sammen med KI. Han har dog haft adresse hos hende i ...1. Det var efter KVs ønske, og KI gik modvilligt med hertil. Den første adresse, som han havde i ...1, var på ...6, hvor KI boede med sin daværende kæreste OJ. Da KI flyttede fra ...6 til ...7, flyttede han adressen med. Der er en afstand af 60 km fra ...1 til ...4, og det tager ca. 1 time at køre dertil. Fra ...14 til ...4 er der 16 - 18 km, og det tager ca. 15 minutter at køre dertil. Han selvangav en huslejeindtægt for ...2, samtidig fradrog han transportudgifter til og fra ...1, således at det skattemæssigt gav et 0. Vedrørende de adresser, der er registreret hos CPR, er alle adresserne, bortset fra ...8, ...9 og ...10, nogle fiktive adresser, hvor han aldrig har boet. Adresserne er registreret efter KVs ønske. Da deres kæresteforhold ophørte, var det efter KVs ønske, og han var fortsat vild med hende og ønskede at vinde hende tilbage. Derfor har han føjet hendes ønsker. Til Skatteankenævnet har han oplyst, at han flyttede sammen med KV i 1996, men det er forkert. Det var den 1. juli 1995, at han flyttede til ...14. Han flyttede også sin adresse til ...11 efter KVs ønske. Han havde købt en andel af ...11 sammen med KVs daværende kæreste, og det ville se mærkeligt ud, hvis han havde købt et hus, og det bare stod tomt. Det var KV, der betalte udgifterne på ejendommen ...11. Det var delt i 2 enheder, da han købte huset, men KV lavede det om til et enfamiliehus efter overtagelsen. KV spillede på, at han stadig havde følelser for hende, og han har derfor opført sig for dumt. Han følte, at hvis han modsagde hende, kunne han ikke få hende tilbage. Han stolede blindt på, at hun havde orden på papirerne, og han skrev slutsedlen under, uden at læse den nærmere. Da han flyttede fra ...2 i 1998, betalte KV alle udgifterne på ejendommen der. KV var på et tidspunkt tilmeldt den adresse, hvor han boede i ...14, og det var efter hendes ønske, men hun boede der ikke reelt. Han har anvendt kapitalafkastordningen i forbindelse med ejendommen ...2. Det var efter et råd fra en bekendt, der hedder SS. Han stolede på, at SS havde ret i det, og han havde ikke haft noget kendskab til kapitalafkastordningen og ved ikke, at man ikke kunne bruge den, når man selv boede på adressen. Han fik at vide, at det var en ordning, man kunne bruge, når man lejede ud, hvilket han fiktivt havde gjort, idet han havde selvangivet lejeindtægter, men i og med at han selv boede der, vidste han godt, at det ikke var helt i orden. Han har over for myndighederne fastholdt at have erhvervsmæssig kørsel mellem ...1 og ...14 og ...4. Det gjorde han, idet han frygtede, at hvis der blev boret for dybt i det, ville korthuset ramle, og så ville det gå ud over KV. Han kan ikke redegøre nærmere for det økonomiske i forbindelse med det mageskifte, der skete mellem salget af ...2 og ...11. Han har i den forbindelse haft tillid til KV. Det brev, der blev sendt til kommunen den 18. maj 2003, giver forkerte oplysninger om, hvor han har boet. Det er et brev, som KVs daværende kæreste ØK har forfattet, og han har oplyst ham om, at nu ville de ikke høre mere fra myndighederne. Der var tale om en måde at skræmme dem på ved at oplyse dem om, at der var mange, der kunne afgive vidneforklaringer om de faktiske forhold. Oplysningerne, om at han har boet på ...2 fra 2. august - 1. november, er ikke korrekte, ligesom det heller ikke er korrekt, at han rent fysisk er flyttet fra ...7 den 2. august 2008 og til ...14.
KI har supplerende forklaret, at hun aldrig har boet sammen med eller været kæreste med A. Hun boede i ...6 i ...1 fra 1996 til 1998 sammen med OJ, som var hendes kæreste dengang. Den lejlighed var på ca. 100 m², men det var kun de 70 m², der var officielt registreret, idet nogle af værelserne havde for lavt til loftet. Lejligheden bestod af en gang, hvor der var et bad, herefter kom der et soveværelse, stue og køkken, et værelse, et gæstetoilet og 2 yderligere værelser. A har ikke boet der på noget tidspunkt. 1. februar 1998 flyttede hun fra sin kæreste og til ...7 i ...1. Hun boede der alene indtil 2003, hvor hun købte en lejlighed. Lejligheden i ...7 var på 49 m² og bestod af en lille gang med badeværelse, en kæmpe stue, et køkken og et soveværelse. Der var tale om en 2-værelses lejlighed. A har ikke på noget tidspunkt boet der. Hun har kendt A gennem sin søster KV, der var kæreste med ham gennem et par år. Hun havde også kontakt med ham efterfølgende, men hun har ingen relation til A i dag. Sidst, hun så ham, var i ...12. Hun har ofte været babysitter for KVs børn. Mens A var kæreste med KV, boede de sammen på ...2. Hun tror, at de blev kærester et stykke tid før februar 1996. Hun kan huske, at de sammen var på en dykkerferie til Maldiverne, og det var i februar 1996, hvorfor hun vil gå ud fra, at de har kendt hinanden et stykke tid inden da. De var herefter kærester et par år frem. Hun ved, at A solgte sin lejlighed på ...9 i ...5, da han flyttede til ...13. Hun kan ikke huske den eksakte dato. Hun har ikke snakket med sin søster i 2 år. Da KV var kæreste med A, havde hun et godt forhold til KV, og hun besøgte dem på ...2. A fungerede som en slags papfar for KVs døtre, og han var vellidt. Han er en rigtig sød fyr. Hendes søster arbejdede meget, og derfor tog A sig meget af pigerne. A deltog selvfølgelig i familiens fødselsdage, konfirmation og andre sociale arrangementer både på ...2 og hos hende og hos hendes forældre. Han boede jo på ...2, hvorfor det var naturligt, at han deltog der. Hun kan ikke huske, hvornår en af døtrene blev konfirmeret, men hvis A og KV var kærester på det tidspunkt, har han selvfølgelig deltaget i konfirmationen.
KO har forklaret, at han har 2 døtre, det er KV og KI. Hans kone havde været gift før, men hendes mand var druknet, og KV er derfor ikke hans biologiske datter, men han betragter hende som sin datter. Hun var 3 år, da han mødte deres mor. Han kender A gennem KV. A var kæreste med KV, og A boede sammen med KV på ...2 over for sygehuset. Han kan ikke huske, hvornår det var, de boede sammen, men det var på et tidspunkt i 90'erne. Han kom ikke på adressen ret tit. Det skyldtes blandt andet, at deres forhold til KV ikke altid har været, som det skulle være. Han kan ikke udtale sig om As forhold til hans børnebørn. Han vil tro, at han var en ven til dem. Han er helt sikker på, at A ikke har været kæreste med KI, og han kan ikke tænke sig, at de på noget tidspunkt har boet sammen. Han har ikke nogen relationer til A i dag.
OJ har forklaret, at han kender A via hans ekskæreste KI. Hendes storesøster KV var kæreste med A. Han var selv kæreste med KI fra 1991 til 1998. Det skal nok passe, at det var 1. februar 1998, KI flyttede til ...7. Han tror ikke, at A har været kæreste med KI, og han vil i hvert fald ikke håbe, at han har været det i den periode i 1996 til 1998, hvor han selv var kæreste med KI. De boede sammen i ...6 i ...1, og her blev han boende indtil 2003 eller 2004. Der var tale om en lejlighed på små 100 m², men noget var ikke egnet til beboelse på grund af skråvægge. A har ikke boet på ...6, mens han har boet der. Han ved ikke, om A har boet på ...7, men det kan han ikke forestille sig. Mens A og KV var kærester, boede KV på ...2. Han tror næsten, at de boede sammen. Han kan dog ikke huske det helt, men det er det, han kan forestille sig. Han kender ikke noget omkring As forhold til KVs børn. Han har deltaget i sociale arrangementer hos KV, bl.a. fødselsdage og nytårsaften, hvor A også har deltaget. Han har ikke nogen relation til A i dag.
KM har forklaret, at hun lærte A at kende, da hun var mellem 7 og 9 år, vil hun tro. Hun kan ikke huske, om A har boet på ...2 sammen med hende og hendes mor og søster. En ferie på Cypern siger hende noget, men hun kan ikke helt huske noget omkring det. Hun kan også huske noget med hesten, men hun kan ikke huske, om A deltog i aktiviteter med hesten. Når hendes mor var væk om aftenen, passede de sig selv, eller også har A gjort det. Hun tror, at A på et tidspunkt passede dem om aftenen. Han var der i hvert fald. Hun ved ikke, hvor ofte han var på adressen, og hun aner ikke, om han havde nogen ting på adressen. Hun har boet på ...2 fra hun var 3 til 15 år. A var med ved KKs konfirmation. Det ved hun, fordi hun har set et billede af ham i den anledning. Ellers kan hun ikke huske noget om hans deltagelse i fødselsdage m.v.
KK har forklaret, at hun er 27 år. Hun er født i 1981. Hun er uddannet frisør og arbejder som sådan. Hun kender A fra, han var hendes mors kæreste. Hun kan ikke huske præcis, hvornår A lærte hendes mor at kende. Hun flyttede selv hjemmefra, da hun var 16 år, og han var kæreste med hendes mor, da hun blev konfirmeret. Hun blev vist konfirmeret i 1995. A boede sammen med dem på ...2 i et par år. A deltog i deres liv. Han var hjemme, når de kom hjem fra skole og lavede aftensmad og passede dem om aftenen, idet deres mor arbejdede meget. Hendes søster og hun red meget, men de cyklede primært til rideskolen, idet den lå tæt på. Hun dyrkede også håndbold. A har aldrig været bleg for at hjælpe til med kørsel m.v. i den sammenhæng. Hun kan ikke huske, om A hjalp hende med lektier. Efter at forholdet til deres mor var sluttet, flyttede A ned i ...10 i en lejlighed, der lå over for den salon, hvor hun var i lære som frisør. SI og PL er hendes veninder. Hun kan huske, at hun har været på ferie sammen med A i udlandet. A havde nogle ting i hjemmet, men det var mest hendes mors møbler m.v. Han havde meget tøj, og han havde mange cd'ere. Han havde interesse for musik, og han spillede i et band, da hendes mor lærte ham at kende. Hun har fået hans gamle tallerkner. Hun har ikke nogen relation til A i dag. De ser ikke hinanden, og det er lang tid siden, hun har snakket med ham, men når de snakker sammen, foregår det i en positiv stemning. De har et positivt forhold til hinanden.
SS har forklaret, at hun er revisor HD. Hun arbejder som selvstændig nu. Hun har arbejdet ved skattevæsnet i et års tid omkring år 2003/2004. Da var hun ansat med selskabsbeskatning. Hun har lært KV at kende gennem hendes ekskæreste, der dykkede med KV. Det var omkring efteråret 1996. Hun kender i allerhøjeste grad A, da han var kæreste med KV. Hun var en ven af huset. Det vil sige, at hun var ven af A og KV og af KVs børn. De boede på det tidspunkt på ...2. A og KV boede sammen, og hun tror, at de boede sammen, indtil de gik fra hinanden omkring år 2000 eller år 2001. A var en god papfar for pigerne. Han kørte dem blandt andet til tandlæge og skole m.v. Hun har engang været til en fest eller fødselsdag, der blev holdt i stuen eller udestuen, hvor de var nogle få venner, men mest familie til festen. Hendes tidligere kæreste og hun spiste en del sammen med A og KV, og hun har været på adressen ...2 mange gange. Hun kan ikke huske, at hun har været på adressen, hvor A ikke har været der. Hun kan især huske nogle af de ting, A havde på adressen. Der var tale om, at han havde masser af sko, parfumer og deodoranter og en masse tøj, samt en stor cd-samling. Det med cd-samlingen husker hun især, idet de havde haft indbrud, hvor der var blevet stjålet en del af dem, og han var meget fokuseret på at få reetableret cd-samlingen, sådan som den havde været før tyveriet. KV ser hun sjældent i dag, og hun har ikke set A, siden de gik fra hinanden. Forevist en opstilling af kapitalafkastordningen har hun forklaret, at det er hende, der har skrevet tallene i den, og det er hende, der har skrevet under. Hun har gjort det efter As oplysninger. Hun har ikke rådgivet ham om kapitalafkastordningen. Hun kan faktisk ikke huske noget om det i dag, og hun var ikke klar over, at han havde en lejeaftale med KV. Hun kan ikke huske, om noget af ejendommen ...2 var udlejet. Hun kan ikke huske noget om det i dag.
PL har forklaret, at hun er 28 år. Hun kender A gennem KK, der er hendes meget gode veninde. Hun kom meget i KKs hjem. Hun lærte KK at kende i 1988 eller 1989. KK boede sammen med A på ...2. Her boede KKs mor, KV også og KKs lillesøster. Hun vil tro, at de boede sammen i 2-3 år, muligvis omkring 1992 til 1995, men hun kan ikke huske det præcis. På et tidspunkt boede der også en, der hed LN, i kælderen på ...2. A havde et godt forhold til KK og hendes søster. Han deltog i deres liv. Han bad blandt andet KK engang om at komme ind og sige godnat, når hun kom hjem fra en byfest. Det blev KK sur over, idet hun ikke mente, han skulle blande sig i det. De har været ovre at besøge A i forbindelse med, at de var til koncert i ...5. Hun kan huske, at de havde en lille lilla bil, der ikke kunne køre på grusvej. Det var derfor ikke så tit, at de blev kørt til ridning. Hende og KK var på rideskolen næsten hver dag, og hun er kommet i KKs hjem 1-2 gange om ugen. Hun ved ikke, hvor ofte hun så A der, det kan hun ikke huske. Det har ofte været om eftermiddagen, hun var i hjemmet. Hun kan huske, at A flyttede til ...10 efter at være flyttet fra ...2. Han boede ovenpå et pizzeria. Der har hun besøgt ham en gang. KK gik 2 klasser under hende, da de gik i skole. Hun er stadig rigtig god veninde med KK. Hun har ikke set A i mange år. Efter at A var flyttet fra ...2, var KV kæreste med en, der hed OM, som har været der, men hun ved ikke, om han rent faktisk boede der. Hun har også set en, der hed ØK, der en gang, men hun ved heller ikke, om han har boet der. Det tror hun umiddelbart ikke, at han gjorde.
SI har forklaret, at hun er 26 år. Hun kender A gennem sin veninde KK. Han færdedes i huset hjemme hos dem. KK og hendes familie flyttede til ...14 i 1993 eller 1995. Hun lærte hende at kende i 1. klasse. Hun mener, at A og KV blev kærester omkring 1998, idet hun kan huske, at de var til en koncert i ...5 på det tidspunkt. Det var efter hende og KKs konfirmation. Det er det, hun husker. Hun ved, at A deltog i KKs konfirmation, men hun var ikke selv med, da hun blev konfirmeret samme dag. Hun har snakket med nogle andre veninder om dem, der havde været med ved KKs konfirmation. Hun kan huske, at A hjalp til og lavede mad til dem nogle gange, ligesom han hentede og bragte dem til og fra ridning. Da A flyttede fra KV, flyttede han til ...10 ovenpå G1, og hun så ham nogle gange, når de havde været i byen, og de spiste natmad dernede. Hun har ikke nogen relation til A i dag. Hun er stadig gode venner med KK. Hun havde en opfattelse af, at A boede der, idet han tit var i hjemmet hos KK. Hun tror, at han flyttede derover efter koncerten.
KV har forklaret, at hun er makeup-artist og dykkerinstruktør. Det har hun været, siden hun var 23 år. I dag arbejder hun som makeup-artist. Det gjorde hun også i 1990'erne. Hun mødte A på en café i ...5, og de havde et forhold til hinanden fra 1992- 1997 eller 1998. Hun kan ikke præcis huske, hvornår det startede og sluttede. De blev forlovet. Det blev de i 1995. Hun viste sin forlovelsesring, hvor der står A og datoen den "23.2.1995." A har aldrig været kæreste med hendes søster, KI. Da de mødtes, boede A på ...9 i ...5, og han flyttede siden til ...2, hvor hun boede. Det kan godt passe, at det har været i juli 1995. Han flyttede sit tøj, billeder og personlige genstande med, men der var ikke plads til hans møbler, så de blev enten givet væk eller smidt væk. Han havde også sin bil med. De boede på ...2 sammen med hendes to piger. Nedenunder boede LN og IK. A flyttede til ...10 i ...14, og det kan godt passe, at det som nævnt i lejekontrakten var den 15. maj 1998. Årsagen hertil var, at hun ikke kunne finde ud af, om det skulle være dem, eller det ikke skulle være dem. De blev derfor enige om, at han skulle finde en lejlighed i ...14, så de kunne være i nærheden af hinanden og opretholde kontakten også til børnene. Hun ved ikke, hvornår de reelt stoppede med at være kærester. I perioden 1995-1998 havde A også et hus i ...15. Det havde han købt af hende af økonomiske årsager. Hun havde en verserende skattesag, der betød, at hun for at undgå udlæg i sine ejendele solgte huset til A. Huset var lejet ud på det tidspunkt. Hun kan huske, at A på et tidspunkt flyttede op til huset i ...15. Det var ikke, mens de var kærester. Han fandt ud af, at han ikke gad at bo der, så han foreslog, at de solgte huset igen, hvilket de gjorde på et tidspunkt. Fortjenesten herfra blev lagt ind som afdrag på gælden på ...2. Hun ved ikke helt, hvordan det hang sammen, men de havde en advokat til at ordne det, så han må kunne fortælle om det. I oktober 1996 købte A ...2 af hendes tidligere mand, SP. Det var også af rent økonomiske årsager, at hun ikke kunne overtage ejendommen. Hun lejede ejendommen af A, da han flyttede, og hun betalte husets udgifter. Mens de boede sammen, deltes de om udgifterne til huset. I 2000 solgte A ...2 og købte ...11 i ...1 sammen med OM, der på daværende tidspunkt var hendes kæreste. Selv om de ikke var kærester længere, havde de fortsat et godt forhold til hinanden, og A ville gerne hjælpe hende, så hun kunne komme tilbage til hendes hjemby, hun kunne ikke lide at bo i ...14. A er en god type. A boede ikke selv på ...11. Hun vidste godt, at han på et tidspunkt har haft folkeregisteradresse der, men det var en af den slags ting, hun ikke spurgte ind til. Det var også hende, der havde anmodet ham om at købe ...11. I 2003 solgte A ...11 til hendes daværende og nuværende kæreste, ØK. I 1995-1998 fungerede A og hun og hendes to døtre som en almindelig familie med alt, hvad det indebærer af ture, ferier, forældremøder og arrangementer. Han opførte sig som en helt almindelig papfar for børnene og deltog i deres liv. De holdt konfirmation for den ældste, mens de boede sammen, og A var også med til KMs konfirmation, der var i 1999. Da var de stadig venner. De havde på et tidspunkt indbrud, mens de boede sammen, og her blev der stjålet et B&O anlæg, nogle CD'ere, smykker, nogle prægepapirer og nogle billeder. De fleste ting tilhørte A blandt andet, fordi han havde 300-400 CD'ere. De havde mange besøgende i deres hjem. Blandt andet kom hendes veninde, LT, der har en frisørsalon i ...14, i deres hjem, som om, det var hendes andet hjem. As bedste kammerat, NL, og dennes kæreste kom også ofte på besøg. Hun kan ikke huske hans efternavn. I dag har hun ikke kontakt til A, det har de ikke haft i de sidste 4-5 år. Hun blev skilt fra sin eks-mand, SP, omkring 1992 eller 1993, hun kan ikke huske datoerne. Hun havde også lejet huset ...2 af SP, og hun betalte leje til ham. Hun havde lejet huset i ...15 af A, og hun videreudlejede det til en klinik for alternativ behandling. Hun betalte derfor omkostningerne til huset til A. På et tidspunkt lejede hun det ikke ud mere, og så var der ingen, der brugte huset, før A på et tidspunkt flyttede ind i en kort periode. Hun kan ikke huske, hvorfor A har haft folkeregisteradresse hos KI. Det er længe siden. A solgte ikke huset på ...2, efter at han selv var flyttet, da hun jo af økonomiske årsager ikke kunne overtage det, og han derfor ville hjælpe hende. Hun har på et tidspunkt haft folkeregisteradresse i ...10. Hun har også boet der en kort periode på nogle måneder, hvor også hendes yngste datter havde folkeregisteradresse der. Hun kunne dog ikke holde ud at bo i ...14, hvorfor hun flyttede tilbage til ...11, hvortil hun var flyttet, da ...2 blev solgt. Det var hendes revisor, der rådede hende til at opretholde folkeregisteradressen i kommunen, således at hendes skattesag kunne fortsætte i den kommune. Revisoren rådede hende også til rent faktisk at flytte til ...10. Hun var ikke kæreste med A på det tidspunkt. Hun var da blevet kæreste med ØK. Da hun flyttede fra ...2 til ...11, var hendes yngste datter på efterskole, hvorfor hun ikke skulle skifte skole, da hun flyttede.
I årene 1996-98 har A over for skattemyndighederne tilkendegivet, at ejendommen ...2, var en erhvervsmæssig udlejningsejendom omfattet af kapitalafkastordningen. Dette indebar bl.a., at han ved opgørelsen af årets resultat fradrog ikke alene renteudgifter, men også andre udgifter vedrørende ejendommen, og at renteudgifterne blev fratrukket fuldt ud. A har erkendt, at kapitalafkastordningen ikke kunne anvendes, hvis han havde bolig på ejendommen.
Med henvisning til disse omstændigheder og i øvrigt af de grunde, der er anført af landsretten, stadfæster Højesteret dommen. De yderligere vidneforklaringer, der er afgivet for Højesteret, kan ikke føre til et andet resultat.

matches: Højesteret Højesteret Højesteret Højesteret Højesteret Højesteret Højesteret Højesteret Højesteret


text:
- Foto: Poul Petersen/Ritzau Scanpix
Hvad har vejstriber med konsortiedannelse at gøre?
Mere i morgen end i går er svaret. For højesteret dømte i denne uge to entreprenørvirksomheder, GVCO og Eurostar for at havde indgået et ulovligt konsortie, da de i 2014 vandt retten til at lave vejstriber for Vejdirektoratet.
Dommen giver andledning til, at tilbudsgivere skal være ekstra opmærksomme på en række punkter, blandt andet har vi i kølvandet på udbudsloven fra 2016 set en del konsortier på det såkaldte “nye udbudsmarkeder” inden for velfærd.
Her har specielt små og mellemstore virksomheder benyttet sig af konsortiedannelse som en måde at afgive et samlet godt bud i håb om at vinde kontrakter, som ellers ikke var muligt alene.
Det kan godt være, at konsortier er noget nyt i velfærdsbranchen, men det er udbredt blandt virksomheder i almindelighed og her melder spørgsmålet sig; Hvad er så lige udfordringerne ved denne dom?
Dommen giver anledning til øget opmærksomhed på om virksomheden kan løfte opgave alene
En af de udfordringer man som virksomhed skal være opmærksomme på nu, mere end tidligere er at hvis virksomhederne i et konsortium kan løftet opgaven alene, så vil det med Højesterets ord være en overtrædelse af konkurrencereglerne.
Det er egentligt ikke så meget anderledes end det mange rådgivere tidligere har forklaret virksomheder, der er søgt sammen om et tilbud. Retshistorien har bare været mere uafklaret, men med denne dom er situationen en anden.
Situationen er, at nu kan virksomhederne meget tydeligt se, at man risikerer både bøder, ligesom ledelsen kan få en fængselsstraf.
Det betyder, at nogle virksomheder fremover formodentligt vil være mere tilbageholdende i at gå i et konsortium, da konkurrencemyndighederne nu har et andet ståsted for at vurderer om et konsortium er ulovligt.
Det åbner selvsagt også en dør for øget juridisk rådgivning af virksomheder der ønsker at indgå i et konsordiesamarbejde
Konkret bør virksomhederne være opmærksomme på om udbuddet er en samlet opgave eller der konkurreres om delopgaver. I sidstnævnte tilfælde kræver det særligt opmærksomhed, hvis to virksomheder indgår en konsortieaftale, hvor de afgiver bud på den samlede opgave (alle delopgaverne)
GVCO og Eurostar er to af de største danske entreprenører inden for vejmarkering. I 2014 indgik de to konkurrende virksomheder en konsortieaftale med henblik på at udarbejde og afgive tilbud på et udbud fra Vejdirektoratet om vejmarkeringsopgaver i tre distrikter. Konsortiet vandt dengang udbuddet med den samlet set laveste pris.
Sagen i højesteret angik prøvelse af en afgørelse fra Konkurrenceankenævnet om, at virksomhederne i kraft af konsortieaftalen handlede i strid med forbuddet mod konkurrencebegrænsende aftaler.
Højesteret tiltrådte i onsdags Konkurrenceankenævnets afgørelse om, at de to virksomheder i forhold til udbuddet måtte anses for konkurrenter.
Højesteret lagde herved vægt på, at udbuddet var rettet mod alle aktører på området, som havde mulighed for at deltage i konkurrencen og afgive bud på et, to eller alle tre distrikter, således at Vejdirektoratet kunne opnå den bedst mulige samlede pris..
Højesteret fandt endvidere, at konsortieaftalen efter sit indhold reelt angik afsætning af virksomhedernes individuelle tjenesteydelser gennem fælles bud og fælles prisfastsættelse på baggrund af en forhåndsfordeling af de tre distrikter, som udbuddet angik.
Herved eliminerede virksomhederne konkurrencen mellem hinanden.
Blandt andet på denne baggrund fandt Højesteret – ligesom Konkurrenceankenævnet – det godtgjort, at konsortieaftalen måtte anses for at have haft konkurrencebegrænsning til formål.
Konsortieaftalen var dermed omfattet af forbuddet mod konkurrencebegrænsende aftaler, og virksomhederne fandtes ikke at have godtgjort, at betingelserne for individuel fritagelse var opfyldt.
Tidligere artikelIkast-Brande indfører frit-valg af hjemmesygepleje i 2020

matches: højesteret højesteret Højesteret Højesteret Højesteret Højesteret